རྟགས་འཇུག་ལས་དངོས་པོའི་དབང་གིས་བདག་གཞན་གཉིས་སུ་དབྱེ་ཚུལ་

རྟགས་འཇུག་སྐབས་ཀྱི་དངོས་པོ་བདག་གཞན་ཞེས་པ་གོ་བདེར་བཤད་པ།

  རྟགས་འཇུག་སྐབས་སུ་བདག་གཞན་དང་བྱ་བྱེད་ལས་གསུམ། དུས་གསུམ་སོགས་ལ་གོ་བ་ཞིབ་མོ་ཞིག་མ་ཆགས་པར་བོད་ཀྱི་བརྡ་སྤྲོད་ཤེས་པའི་གནས་མེད་པས་འགྲེལ་བྱེད་མཁན་གསར་རྙིང་མང་པོའི་དོན་འདི་རྩལ་དུ་བཏོན་ནས་བཤད་ཡོད་པར་མ་ཟད།དཔེ་མང་པོའི་སྒོ་ནས་རང་བློར་འཚམས་པའི་རིང་ལུགས་བཞག་སྟེ་རྒྱས་བཤད་རབ་དང་རིམ་པ་བྱས་ཡོད་ཀྱང་།བརྡ་སྤྲོད་དོན་གཉེར་པ་དག་ལ་ད་དུང་ནོར་འཁྲུལ་མང་པོ་འབྱུང་གི་ཡོད་པས། འདིར་གོ་སླ་མོའི་སྒོ་ནས་དཔེ་དེབ་མང་པོ་བལྟ་བའི་ངལ་པ་བྱེད་མ་དགོས་པར་གཅིག་ཤེས་ཀུན་གྲོལ་གྱི་ཚུལ་དུ་གནད་དོན་འདི་དག་ཁ་གསལ་པོའི་སྒོ་ནས་ཅུང་ཟད་གླེང་སྟེ་བརྡ་སྤྲོད་རིག་པར་གོ་བ་ཆགས་ཐུབ་པའི་རྨང་གཞི་ལྟ་བུ་རུ་ཨེ་འགྱུར་སྙམ་པའི་ཀུན་སློང་གིས་དཔྱད་བརྗོད་ཀྱི་ལས་ལ་ཅུང་ཟད་འཇུག་པར་འདོད་པས་བརྡ་སྤྲོད་གཞུང་ལ་མོས་པ་ཡོད་མཁན་རྣམས་ཀྱི་བསམ་པའི་གསོས་སྨན་དུ་འགྱུར་པར་སྨོན།།

              བདག་གཞན་གྱི་ངོས་འཛིན་དང་གོ་དོན་སོགས་བཤད་པ། 

  དེ་ཡང་རྟགས་འཇུག་གི་སྐབས་འདིར་བྱ་བྱེད་ལས་གསུམ་དང་། བདག་གཞན་གྱི་ཁྱད་པར་གསལ་པོ་ཞིག་ངེས་རྒྱུ་གལ་ཆེ་བས།བདག་གཞན་གྱི་གོ་དོན་ཅུང་ཞིབ་མོར་བཤད་པ་ལ། སི་ཏུའི་འགྲེལ་ཆེན་ལས།“ཕོ་ནི་འདས་དང་གཞན་བསྒྲུབ་ཕྱིར།།ཞེས་སོགས་ཀྱི་གོ་དོན་དཔྱིས་ཕྱིན་པར་བྱེད་པ་ལ།ཐོག་མར་འདི་ཤེས་དགོས་ཏེ།ལས་གང་ཞིག་བྱེད་པ་པོ་གཞན་དང་དངོས་སུ་འབྲེལ་བའི་དབང་དུ་བྱས་ནས།བྱེད་པ་པོའི་དངོས་པོ་དེ་ཉིད་དང་དེའི་བྱེད་པ་དང་བཅས་པ་ལ་ནི་བདག་ཅེས་བྱ་ཞིང་།དེས་བསྒྲུབ་པར་བྱ་བའི་ཡུལ་གྱི་དངོས་པོ་བྱ་བ་དང་བཅས་པ་ལ་ནི་གཞན་ཞེས་བྱའོ།།དེ་བཞིན་དུ་བྱེད་པ་པོ་གཞན་དང་དངོས་སུ་འབྲེལ་མ་འབྲེལ་ཇི་ལྟར་ཡང་རུང་བྱ་བ་བྱས་ཟིན་པ་ནི་དུས་འདས་པ་དང་།བྱ་བ་བྱེད་པར་འགྱུར་བ་ནི་དུས་མ་འོངས་པ་དང་།བྱ་བ་བྱེད་བཞིན་པ་དུས་ད་ལྟ་བ་ཡིན་ནོ།།གཞན་དུ་བྱེད་པའི་ལས་དང་བྱ་བའི་ལས་ཞེས་ལས་ཀྱི་ཚིག་ལ་གཉིས་སུ་དབྱེ་བའང་དབྱེ་བ་དེ་དག་ཏུ་འདུས་ཏེ་དུས་གསུམ་གྱི་དབང་གིས་བྱེད་པའི་ལས་ནི་དུས་ད་ལྟ་བ་དང་།བྱ་བའི་ལས་ནི་དུས་མ་འོངས་པར་འདུ་ཞིང་བདག་གཞན་གྱི་དབང་གིས་བྱེད་པོ་གཞན་དང་དངོས་སུ་འབྲེལ་བའི་བྱེད་པ་བདག་དང་བྱ་བ་གཞན་ཡིན་པ་བཤད་མ་ཐག་པ་ལྟར་རོ”ཞེས་གསུངས་པ་ལྟར། ལས་གང་ཞིག་བྱེད་པ་པོ་གཞན་དང་དངོས་སུ་འབྲེལ་པ་ཞེས་པ་ནི་བྱ་བྱེད་ཐ་དད་པའི་ལས་ཚིག་ཅིག་ཡིན་དགོས་ལ།དེ་མིན་ན་བདག་གཞན་གྱི་དབྱེ་བ་འབྱེད་དུ་མེད།དཔེར་ན་བྱ་བྱེད་ཐ་དད་པའི་ལས་ཚིག་རྡུང་ལྟ་བུ་དཔེའི་སྒོ་ནས་བཤད་ན།མགར་པས་ཐོ་བས་ལྕགས་རྡུང་།ལྟ་བུའི་བྱེད་པོ་མགར་པ་དང་བྱེད་པ་སྟ་རེ།བྱེད་ལས་དང་བཅས་པ་ལ་དངོས་པོ་བདག་གི་ཐ་སྙད་མཛད།དེས་ན་འདིའི་སྐབས་ཀྱི་བདག་གཞན་ཟེར་པ་དེའང་རང་དང་གཞན་གྱི་དོན་མ་ཡིན་པར། བྱེད་པོ་དང་དེའི་ཁོངས་སུ་གཏོགས་པ་ལ་དངོས་པོ་བདག་དང་།སྔོན་གྱི་འགྲེལ་བྱེད་མཁན་ཕལ་མོ་ཆེས་རྟགས་འཇུག་སྐབས་ཀྱི་བྱ་བའི་ཡུལ་ཞེས་བཏགས་ཡོད་པ་དེའམ་ལས་ཀྱི་དངོས་པོ་ལ་གཞན་གྱི་ཐ་སྙད་མཛད།འདིར་ལས་ཀྱི་དངོས་པོ་ལྕགས་ལ་དངོས་པོ་གཞན་ཟེར་ཞིང་། གཞན་གྱི་ཁོངས་སུ་བསྡུ་དགོས། དངོས་པོ་བདག་གཞན་གྱི་ངོས་འཛིན་ཐད་མཁས་དབང་ཉན་ཤུལ་མཁྱེན་རབ་འོད་གསལ་གྱིས་བྱེད་ཚིག་དབྱེ་བ་དྲུག་ལྡན་གྱི་ངོས་ནས་དངོས་པོ་བདག་ངོས་འཛིན་ཚུལ་དང་།བྱ་ཚིག་དབྱེ་བ་གཉིས་ལྡན་གྱི་ངོས་ནས་དངོས་པོ་གཞན་ངོས་འཛིན་ཚུལ་སོགས་བཤད་ཡོད་པ་ལེགས་པར་མཐོང་ལ་ལས་དང་པོ་བས་རྟོགས་སླ་བ་སོགས་ཀྱི་ཁྱད་ཆོས་དང་ཡང་ལྡན་པས་ཞིབ་ཏུ་ཤེས་པར་འདོད་ན་ཁོང་གིས་མཛད་པའི་《རྟགས་ཀྱི་འཇུག་པའི་དཀའ་འགྲེལ་གནད་ཀྱི་སྒྲོན་མེ》ཞེས་པ་དེར་བལྟ་བར་བྱ།ཁོང་གིས་འདོད་ཚུལ་ལྟར་ན་གོང་གི་མགར་པ་ལྟ་བུ་དངོས་པོ་བདག་དངོས་ཡིན་པ་དང་། དེའི་ལག་ཆ་ཐོ་བ་ལྟ་བུ་བྱེད་པ་སྟེ་དངོས་པོ་བདག་མ་ཡིན་ཡང་།བདག་གི་ཁོངས་སུ་བསྡུ་དགོས་པར་བཤད།རྒྱུ་མཚན་ནི་བྱེད་པོ་མགར་བ་ལ་བདག་སྒྲ་འཇུག་པ་དང་།རྡུང་བྱེད་ཐོ་བ་ལ་བདག་སྒྲ་མི་འཇུག་པའི་གནད་ཀྱིས་སོ། བྱེད་པོ་དང་བྱེད་པའི་དབྱེ་བ་འབྱེད་ཚུལ་ཐད།ཁོང་ཡང་དཀར་ལེབ་དྲུང་ཡིག་པད་མ་འཕྲིན་ལས་ཀྱི་རྗེས་སུ་འབྲངས་པ་ཡིན་པར་བཤད་ཡོད།ཉན་ཤུལ་ཚང་གི་རྟགས་འཇུག་འདིར་གཞན་ལ་མེད་པའི་ཁྱད་ཆོས་མང་ལ།རྟོགས་པར་དཀའ་བ་མང་པོ་ཞིག་ལྷུག་པོར་བཀྲོལ་པའི་ཁྱད་ཆོས་དང་ལྡན་པས་བསྔགས་བརྗོད་ཀྱི་མེ་ཏོག་གཏོར་འོས་པ་ཞིག་གོ སྤྱིར་རིག་གཞུང་ཞིབ་འཇུག་པ་ཞིག་ཡིན་ན་གྲུབ་མཐའ་དང་། ས་ཕྱོགས་སོགས་ཀྱི་དབང་གིས་འཐེན་འཁྱེར་དང་ཕྱོགས་རིས་མི་བྱེད་པར་མཁས་དབང་འདི་བ་ལྟར་དུ་དཔྱད་པའི་ལས་ལ་ཞུགས་རྒྱུ་ནི་གནད་ཀྱི་དམ་པ་རུ་ངེས།སྐབས་འདིར་དངོས་པོའི་དབང་གིས་བདག་གཞན་གཉིས་སུ་དབྱེ་བ་ཞེས་པའང་དངོས་པོ་ལྡོག་པ་ཐ་དད་པ་གཉིས་ཏེ་བྱ་བ་བསྒྲུབ་མཁན་གྱི་གང་ཟག་གམ་བདག་སྒྲ་འཇུག་ཡུལ་གྱི་བྱེད་པ་པོ་དེ་དང་།དེ་དང་ལྡོག་པ་ཐ་དད་དུ་གྱུར་པའི་ལས་ཀྱི་དངོས་པོའམ་གང་ཟག་དེས་བསྒྲུབ་བྱའི་བྱ་བ་ལྟ་བུ་གཞི་གཅིག་གི་སྟེང་དུ་ཚོགས་པའི་ཚེ་ན་དབྱེ་བ་འབྱེད་བདེ་ཕྱིར་ཐ་སྙད་དེ་ལྟར་བཏགས་པར་མངོན་ལ།སྤྱིར་བཏང་གི་རང་དང་གཞན་གཉིས་ལ་གོ་མི་རུང་བ་གོང་དུ་བཤད་ཟིན། འདིའི་སྐབས་ཀྱི་བདག་ཅེས་པ་དེ་ཉིད་གཙོ་བོ་བྱ་བྱེད་ཐ་དད་པའི་ལས་ཚིག་རིགས་ཀྱི་བྱེད་པ་པོ་བདག་སྒྲ་འཇུག་རུང་བ་ལ་དམིགས་ནས་བདག་གི་ཐ་སྙད་མཛད་པ་དང་།དེའི་ཟླས་དབྱེ་ནས་གཞན་གྱི་ཐ་སྙད་བྱས་པར་སྙམ་པས་བརྟག་པར་ཞུ ། པྲ་ཏི་དགེ་བཤེས་གྱིས། “བྱེད་པ་པོ་ནི་བདག་ཡིན་ཏེ།། བྱ་བའི་དངོས་པོ་གཞན་ཡིན་ནོ།”ཞེས་པ་འདི་དང་གོང་གི་སི་ཏུས་འཇོག་སྟངས་གཉིས་གང་ལ་དཔྱད་ཀྱང་བྱེད་པོ་བདག་དང་བྱ་ཡུལ་གཞན་དུ་བཞག་ཡོད་པས་འཇོག་སྟངས་ཐད་ནས་བྱེད་པོའི་ཐ་སྙད་འཇུག་མིན་ལ་བལྟོས་ནས་བཞག་པ་ཞིག་ཡིན་པ་སོམ་ཉི་བྱེད་མ་དགོས་སོ།།དེས་ན་སྐབས་འདིའི་དངོས་པོ་ཞེས་པའང་བདག་གཞན་གྱི་ཐ་སྙད་མཛད་པ་དེའི་ཕྱོགས་གཏོགས་ཀུན་ལ་གོ་དགོས་པའང་ངེས་པར་དུ་ཤེས་དགོས་པ་ཞིག་གོ།གོང་གི་པྲ་ཏིས་“བྱ་བའི་དངོས་པོ་”ཞེས་པ་དེ་གང་འདྲ་ཞིག་ལ་ཟེར་སྙམ་ན། དོན་དུ་བྱ་ཡུལ་ལམ་ལས་ཀྱི་དངོས་པོ་ཟེར་པ་ལས་གཞན་ཞིག་ལོགས་སུ་བཙལ་རྒྱུ་མེད་དེ་བསྟན་པ་རྒྱ་མཚོས“བྱ་བ་ཟེར་པ་ཡུལ་དང་བྱེད་པ་པོའི་བར་གྱི་འགུལ་སྤྱོད་ཅིག་ལ་ཟེར། བྱ་བའི་དངོས་པོ་ཟེར་པ་བྱ་བ་ཁོ་རང་དང་དེའི་ཕྱོགས་གཏོགས་ཚང་མ་ལ་ཟེར།ལས་ཞེས་པ་ནི་ལས་རྒྱུའི་དངོས་པོའམ་ཡང་ན་བྱ་བ་ལ་ཟེར།”ཞེས་པ་ལྟར་རོ། རྩ་བའི་ཚིག་“ཕོ་ནི་འདས་དང་གཞན་སྒྲུབ་ཕྱིར།”ཞེས་པ་ལ་བརྟེན་ནས་སྔོན་གྱི་མཁས་པ་ཚོས་བདག་གཞན་གྱི་རབ་དབྱེ་མཛད་པ་དང་། གཞན་བརྡ་སྤྲོད་མཁས་པ་མི་ཉག་བུ་ཕྲུག་ལགས་ཀྱིས་བདག་དང་འབྲེལ་བའི་ཆོས་གསུམ་དང་།གཞན་དང་འབྲེལ་བའི་ཆོས་གསུམ་ཞེས་པའི་དབྱེ་བ་ཞིག་ཕྱེ་ཡོད་ལ། བདག་དང་འབྲེལ་བའི་ཆོས་གསུམ་ནི།བྱེད་པ་པོ་དང་། བྱེད་པ། བྱེད་པའི་ལས་གསུམ་ལ་ཟེར་ཞིང་།གཞན་དང་འབྲེལ་བའི་ཆོས་གསུམ་ནི་བྱ་བའི་ཡུལ་ལམ་ལས་ཀྱི་དངོས་པོ་དེ་དང་།བྱ་བ།བྱ་བའི་ལས་གསུམ་ལ་འདོད་པས །འདི་ནི་བདག་གཞན་གྱི་གོ་དོན་ངེས་པ་ལ་ཕན་པ་ལྡན་པའི་བཤད་ཚུལ་ཞིག་རེད་འདོད་ཡོད།ཡང་དཔའ་རིས་སངས་རྒྱས་སོགས་ཀྱིས་སུམ་ཅུ་བའི་ལ་དོན་འཆད་པའི་སྐབས་ཀྱི་ཕྲད་སྦྱར་ཡུལ་ལ་བྱ་བའི་ཡུལ་ཞེས་པ་དེའང་དངོས་པོ་གཞན་དུ་ངོས་བཟུང་བ་ནི་ཉ་དང་ཉུང་མ་བསྲེས་པ་ཞིག་གོ།དེས་ན་སུམ་ཅུ་བའི་སྐབས་ཀྱི་བྱ་བའི་ཡུལ་དང་རྟགས་འཇུག་སྐབས་ཀྱི་བྱ་བའི་ཡུལ་ཞེས་པ་གཉིས་ཀྱི་གོ་དོན་གཏན་ནས་མི་འདྲ་པའི་གནད་འདིའང་ཤེས་དགོས་པ་ཞིག་གོ།བདག་གཞན་ཞེས་པ་དེ་ནི་རྟགས་འཇུག་སྐབས་འདིར་རྟོགས་དཀའ་བར་བརྩི་བའི་དངོས་ལས་དུས་གསུམ་ཟེར་པ་ཞིག་ཡོད་པ་དེ་ལས་དངོས་པོའི་དབང་གི་དབྱེ་བ་འབྱེད་སྟངས་ཤིག་ཡིན།ཐོག་མར་འདིའི་ཁྱད་པར་གསལ་པོ་ཞིག་ངེས་རྒྱུ་གལ་ཆེ་བར་མཐོང་སྟེ། གོ་བདེར་བཏང་ནས་ཅུང་ཟད་རྒྱས་པར་བཀྲལ་ཡོད།